نیل ازرق

نیل ازرق اتھوپیا دی جھیل ٹانا توں نکلن آلا اک دریا اے  جسنوں اتھوپیا چ ابے تے سوڈان چ نیل ازرق آکھئیا جاندا اے ۔ 

نیل ازرق سوڈان دے راجگھر خرطوم لاگے  نیل ایبض نال مل کے دریاۓ نیل تشکیل دیندا اے جہڑا  سوڈان تے مصر  توں لنگھدا ہوئیا سکندریہ شہر دے نیڑے رومی سمندر چ ڈگدا اے ۔ 

نیل ازرق جھیل ٹانا توں نکلن دے بعد اتلے لہندے ول اپنے سفر دا آغاز کر دا اے تے صرف 30 کلومیٹر دے پندھ مگروں اک وڈی گھاٹی چ داخل ہو جاندا اے ۔ ایہہ علاقہ اتھوپیا چ سیاحت دے حوالے نال مشہور اے ۔ 

جون توں ستمبر دے بارش دے موسم چ نیل ازرق چ پانی دی سطح بوہت ودھ جاندی اے  تے دریاۓ نیل نوں دو تہائی پانی فراہم کردا اے ۔  ایہو ای دریا ایتھوپیا دے دریائے اتبارا نال مل کے دریاۓ نیل چ ہڑ دی وجہ بندا رہئیا پر 1970ء چ اسوان ڈیم دی اساری دے نال ای ایس سلسلے دا خاتمہ ہو گئیا ۔

نیل ازرق ، نیل ایبض نالوں لمبائی چ نکا اے اس دے باوجود مصر اپڑن آلا 56 فیصد پانی ایہو دریا فراہم کردا اے ۔ 

ایہہ دریا  سوڈان لئی وی اکو جہی اہمیت دا حامل  اے جتھے استے قائم دو ڈیم دیس دی بجلی دی کل پیداوار دا 80فیصد پیدا کردے نیں ۔ اینہاں ڈیماں دی بدولت ای ایس علاقے چ دنیا دی بہترین کپاہ پیدا ہندی اے ۔

ہور ویکھو 

دریاۓ نیل   ۔

نیل ایبض   ۔

category:افریقہ
گٹھ:مصر
گٹھ:مصر دا آبی جغرافیہ
گٹھ:مصر دا جغرافیہ
category:دریا
گٹھ:جغرافیہ
گٹھ:آبی جغرافیہ
گٹھ:پانی
Category:افریقہ دے دریا
گٹھ:سوڈان دے دریا
گٹھ:ایتھوپیا دے دریا